20040429
Решение на Съвета
от 29 април 2004 година
за сключване от името на Европейската общност на Конвенцията на Организацията на обединените нации за борба срещу трансграничната организирана престъпност
(2004/579/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 47, 55, 95 и 179 във връзка с член 300, параграф 2, първо изречение и член 300, параграф 3, първа алинея от него,
като взе предвид предложението на Комисията,
като взе предвид становището на Европейския парламент [1],
като има предвид, че:
(1) Елементите на Конвенцията, които са предмет на компетентността на Общността, са договорени от Комисията с одобрението на Съвета от името на Общността.
(2) Съветът даде указания на Комисията да договори присъединяването на Общността към въпросната конвенция.
(3) Преговорите приключиха успешно и инструментът в резултат от тях беше подписан от Общността на 12 декември 2000 г. в съответствие с Решение 2001/87/ЕО [2].
(4) Някои държави-членки са страни по конвенцията, докато в други държави-членки е в ход процес на ратификация.
(5) Условията, които позволяват на Общността да депозира инструмента за одобрение съгласно член 36, параграф 3 от Конвенцията, са изпълнени.
(6) Конвенцията следва да бъде одобрена, за да даде възможност на Общността да стане страна по нея в рамките на своята компетентност.
(7) При депозирането на инструмента за одобрение Общността депозира също така декларация за степента на компетентност на Европейската общност по отношение на въпросите в приложното поле на конвенцията съгласно член 36, параграф 3 от нея,
РЕШИ:
Член 1
С настоящото се одобрява от името на Европейската общност Конвенцията на ООН за борба срещу организираната престъпност.
Текстът на конвенцията е даден в приложение I.
Член 2
Председателят на Съвета с настоящото се упълномощава да определи лицето/лицата, упълномощено/и да депозира/т инструмента на Общността за формално потвърждение, с което да задължи/ат Общността. Инструментът за формално потвърждение включва декларация за компетентността съгласно член 36, параграф 3 от конвенцията, която е включена в приложение II. В него се съдържа и изявление, което е включено в приложение III.
Член 3
Настоящото решение се публикува в Официален вестник на Европейския съюз.
Съставено в Люксембург на 29 април 2004 година.